Diari Oficial de la Generalitat Valenciana


Sumari del DOGV 2510, del 18-05-1995 (1995/834740)

RESOLUCIÓ de 7 d'abril de 1995, del director general del Servei Valencià de Salut, per la qual convoca un concurs de trasllats per a la provisió de vacants de Fisioterapeutes d'assistència especialitzada de les institucions sanitàries dependents de ls Conselleria de Sanitat i Consum.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2510

Data del DOGV
:   18-05-1995

Secció del DOGV
:   AUTORITATS I PERSONAL

Número del document
:   1995/834740


Data del document
:   07-04-1995

Organisme emissor
:   Servei València de Salut

Tipus de document
:   Resolució

RESOLUCIó de 7 d'abril de 1995, del director general del Servei Valencià de Salut, per la qual convoca un concurs de trasllats per a la provisió de vacants de Fisioterapeutes d'assistència especialitzada de les institucions sanitàries dependents de ls Conselleria de Sanitat i Consum.   
Aprovada l'oferta d'ocupació de personal de la Conselleria de Sanitat i Consum pel Decret 252/1994, de 7 de desembre, del Govern Valencià, és d'urgent necessitat la cobertura de les places vacants de fisioterapeutes d'assistència especialitzada de les institucions sanitàries dependents de la Conselleria de Sanitat i Consum.  
D'acord amb els sistemes i els procediments establerts pel Reial Decret 118/1991, de 25 de gener, sobre la selecció de personal estatutari i la provisió de llocs de treball a les institucions sanitàries de la Seguretat Social.  
Fent ús de la competència que m'atorga l'article primer de l'Ordre de 22 de març de 1994, Conselleria de Sanitat i Consum, per la qual aprova diverses delegacions d'atribucions en matèria de personal a favor dels diferents òrgans de l'esmentada Conselleria (DOGV núm. 2.247, de 18.04.94), resolc:  
Article primer  
Convocar un concurs de trasllats per a la provisió de 15 vacants de fisioterapeutes d'assistència especialitzada de les institucions sanitàries dependents de la Conselleria de Sanitat i Consum.  
Els llocs de treball que no siguen coberts en aquest concurs i les ofertes que excedisquen del nombre de places indicades s'acumularan al concurs oposició. En aquest concurs no es poden adjudicar un nombre de places superior a l'esmentat més amunt. Les característiques de les places s'especifiquen a l'annex II.  
Acabat el termini de presentació de les sol·licituds no s'admetran modificacions d'aquestes ni la retirada del concurs.  
El reingrés al servei actiu del personal que no tinga reserva del lloc de treball es farà mitjançant la participació en el concurs de trasllats, sempre que reunisca els requisits legals i reglamentaris.  
L'adjudicació de destinacions mitjançant el concurs de trasllats seran irrenunciables.   
Article segon  
Les bases de l'annex I que regulen aquesta convocatòria s'ajusten a les aprovades pel Reial Decret 118/1991 de 25 de gener (BOE núm. 33, de 07.02.91) com a normes bàsiques i preceptes d'aplicació supletòria al personal estatutari dels serveis de salut de les comunitats autònomes.  
València, 7 d'abril de 1995.- El director general del Servei Valencià de Salut: Manuel Peris Monfort.  
ANNEX I  
Bases  
1. Característiques generals  
1.1 Incompatibilitats.  
El personal que obtinga una plaça en aquesta convocatòria no podrà comptar l'exercici d'aquesta plaça amb un segon lloc de treball, càrrec o activitats en el sector públic, excepte els supòsits excepcionals que preveuen les disposicions vigents en matèria d'incompatibilitats.   
1.2 Règim de jornada laboral.  
El règim de prestacions de serveis serà indistintament de matí o de vesprada, sense prejudici de participar als torns d'atenció continuada i les guàrdies per a les categories que ho tinguen establert. El règim horari serà el legalment estipulat.  
1.3 Retribucions.  
Les places estan dotades amb les retribucions que determina el Reial Decret Llei 3/1987, d'11 de setembre, en la quantia fixada pressupostàriament per al personal sanitari no facultatiu d'assistència especialitzada dependent de la Conselleria de Sanitat i Consum.  
1.4 Règim jurídic.  
El personal que obtinga un lloc de treball serà subjecte al règim jurídic de l'Estatut Jurídic del Personal Sanitari No Facultatiu de la Seguretat Social, aprovat per l'Ordre de 26 d'abril de 1973 del Ministeri de Treball i la resta de disposicions que els siga d'aplicació.  
1.5 Adscripció orgànica i funcional.  
D'acord amb el que preveu la disposició addicional segona del Decret 252/1994, de 7 de desembre, pel qual aprova l'oferta d'ocupació de personal adscrit a les institucions sanitàries de la Conselleria de Sanitat i Consum, totes les places convocades s'adscriuran a la institució sanitària que corresponga, però tindran la consideració de llocs de treball de districte o àrea o zona de salut, segons els casos, i implicaran l'obligació de prestar els serveis en aqueix àmbit territorial.  
2. Requisits dels aspirants  
2.1 Tenir la condició de personal estatutari fix en la categoria de fisioterapeuta, i que es trobe ocupant o tinga reserva de plaça, siga quina siga l'administració pública de què en depenga en les següents modalitats de prestacions de serveis:  
a) Fisioterapeuta d'institucions sanitàries.  
b) Fisioterapeuta d'equip d'atenció primària.  
c) Fisioterapeuta amb plaça en propietat a les institucions sanitàries de la Seguretat Social gestionades per l'Institut Social de la Marina.  
Igualment el personal que es trobe en una situació diferent a la d'actiu procedent de places de les institucions i que acomplisquen els següents requisits:  
a) Per al personal en actiu o amb reserva de plaça: haver pres possessió de la plaça ocupada amb un any d'antelació com a mínim a l'acabament del termini de presentació de sol·licituds.  
b) Per al personal en situació distinta a la d'actiu i que no tinga reserva de lloc de treball: tenir els requisits legals i reglamentaris per incorporar-se al servei actiu l'últim dia del termini establert per presentar les sol·licituds.  
Els concursants que vinguen d'una situació diferent a la d'actiu i sense reserva del lloc de treball i que havent obtingut el reingrés a un lloc de treball amb destinació provisional, hi participaran amb les condicions que estableix la disposició addicional cinquena del Reial Decret 118/1991.   
2.2 El concursant haurà d'aportar l'acreditació documental que compleix els requisits per concursar juntament amb la instància que correspon.  
3. Sol·licituds  
3.1 Model.  
Les persones interessades a participar-hi, caldrà que emplenen una sol·licitud, ajustant-se al model facilitat a les direccions territorials de la Conselleria de Sanitat i Consum i la Gerència d'Alcoi. Les persones que participen al concurs de trasllats hauran d'emplenar també el full de petició de lloc de treball, i indicar, per ordre de preferència, les destinacions que demanen (de dalt a baix i d'esquerra a dreta, especificant-hi el codi que identifica i correspon a cada plaça. Abans d'emplenar la instància i el full de petició de places, les persones que sol·liciten cal que lligen les instruccions que hi ha al dors d'ambdós impressos.   
3.2 Presentació de sol·licituds  
Les sol·licitud correctament emplenades es podran presentar a les dependències administratives següents:  
- 03337 Alacant: c/ Girona, 26  
- 03983 Alcoi: av. País Valencià, 33  
- 12897 Castelló de la Plana: c/ Hort dels Corders, 12  
- 46254 València: c/ Quart, 99  
O mitjançant qualsevol de les formes previstes a la Llei 30/1992 de 26 de novembre, de Règim Jurídic de les Administracions Públiques i del Procediment Administratiu Comú. S'adverteix que en la instància i en el full de petició de llocs de treball hi ha d'haver el segell del registre i que els originals dels impresos són per a l'administració i les còpies per a les persones interessades.  
3.3 Termini.  
El termini de presentació d'instàncies serà d'un mes comptador des de l'endemà de la publicació d'aquesta resolució.  
3.4 Exclusió per falsedat.  
La consignació de dades falses en la instància o en la documentació aportada pels aspirants comportarà l'exclusió del concurs o la nul·litat del lloc de treball adjudicat, si cal, sense perjudici de les mesures legals que escaiguen.   
3.5 Domicili per a notificacions.  
L'adreça que conste a la instància serà considerada l'única vàlida per a notificacions. Són responsabilitat exclusiva del concursant tant les errades en la consignació com la comunicació a la Direcció General del Servei Valencià de Salut de qualsevol canvi de l'adreça esmentada.  
4. Documentació que cal aportar amb la instància  
Junt amb la instància, tots els concursants hauran d'aportar, a més dels documents acreditatius que tenen els requisits per a concursar , segons el que preveu la base 2.2, una còpia compulsada del nomenament en la categoria que concursen i també qualsevol altre nomenament de què pretenguen fer valdre els serveis prestats segons el barem, i la fotocòpia del document nacional d'identitat.  
Per a acreditar els serveis previs reconeguts a efectes d'antiguitat, caldrà aportar una certificació o una fotocòpia compulsada de la resolució per la qual es reconegueren els serveis, lliurada per un òrgan competent i d'acord amb el que disposa la Llei 70/1978, de 26 de desembre, el Reial decret 1461/82, de 25 de juny, i la resta de normes d'aplicació.   
Els concursants en situació d'excedència aportaran una fotocòpia compulsada de la resolució per la qual se'ls havia concedit l'excedència i també del nomenament corresponent.   
El còmput del temps de serveis prestats a què fa referència el barem acabarà el dia de la publicació en el Diari Oficial de la Generalitat Valenciana d'aquesta convocatòria.  
Igualment, hauran d'aportar la documentació que acredite els mèrits que desitgen fer valdre davant la Direcció General del Servei Valencià de Salut, d'acord amb els barems d'aplicació especificats als annexos III i IV. El coneixement de Valencià s'acreditarà amb la presentació dels certificats, els diplomes o els títols que han estat validats o lliurats per la Junta Qualificadora de Coneixements de Valencià.  
Els requisits i mèrits avaluables es poden acreditar mitjançant la documentació original, testimoni notarial o una fotocòpia correctament compulsada.   
Els tribunals, que només podran valorar la documentació correctament acreditada i aportada dins del termini i en la forma escaient. El tribunal en podrà demanar qualsevol aclariment. Quan el requeriment no siga atés no es valorarà el mèrit corresponent. Els tribunals podrà sol·licitar als aspirants una còpia traduïda dels documents aportat quan aquests estiguen redactats en diferents idiomes als oficials en la Comunitat Valenciana.  
5. Admissió i exclusió dels aspirants  
5.1 Llista provisional d'admesos.  
Acabat el termini de presentació de les instàncies, el director general del Servei Valencià de Salut publicarà una resolució per la qual aprova la llista provisional d'aspirants admesos i exclosos. En la llista esmentada constarà el nom i els cognoms dels concursants, la categoria a què concursen, amb indicació si cal, de la causa de l'exclusió i el termini d'esmena dels defectes.  
Els concursants tindran un termini de 10 dies hàbils comptadors des de l'endemà de la publicació de la resolució, als efectes d'esmenar la incorrecció o d'aportar els documents necessaris en el cas que la sol·licitud d'admissió no tinguera els requisits exigits a la convocatòria, d'acord amb el que estableix l'article 71 de la Llei de Règim Jurídic de les Administracions Públiques i del Procediment Administratiu Comú.  
5.2 Llista definitiva d'admesos.  
Acabat el termini esmentat en la base anterior, vistes les al·legacions i esmenats els defectes, si cal, es farà pública la llista definitiva d'admesos i exclosos de la mateixa forma que la llista provisional.  
Contra la resolució de la Direcció General del Servei Valencià de Salut que aprove el llistat definitiu es pot interposar els recursos especificats en la base 10.   
6. Tribunals  
6.1 Composició.  
Els membres del tribunal seran designats pel conseller de Sanitat i Consum, d'acord amb la disposició addicional tercera de l'Ordre de 22 de març de 1994 de la Conselleria de Sanitat i Consum. La llista dels membres que formaran el tribunal serà publicada junt amb la resolució que aprove la llista provisional d'aspirants admesos i exclosos.  
El tribunal el compondran set membres titulars i els respectius suplents, de la forma següent:  
- En serà president el director general del Servei Valencià de Salut o la persona que hi delegue.  
- Vocals:  
- Un funcionari o estatutari del grup B, amb experiència reconeguda i coneixements d'assistència especialitzada proposat pel director general del Servei Valencià de Salut.  
- Dos fisioterapeutes proposats per la Direcció General del Servei Valencià de Salut, amb experiència reconeguda i coneixements d'assistència especialitzada.  
- Dos representants proposats per les organitzacions sindicals, en els tremes fixats als pactes a què fa referència la Llei 9/1987, de 12 de juny.  
- Un secretari nomenat a proposta de la Direcció General del Servei Valencià de Salut.  
6.2 Règim de funcionament.  
6.2.1 Tots els membres del tribunal actuaran amb veu i vot, i tant els titulars com els suplents hauran de tenir el títol d'igual o superior nivell acadèmic que l'exigit per a l'ingrés.  
6.2.2 El tribunal serà constituït quan hi assistisquen la majoria absoluta dels membres i necessàriament el president, qui tindrà vot de qualitat en cas d'empat. En cas de no assistir-hi el secretari farà les funcions un vocal d'acord amb l'ordre en què hi apareixen anomenats a la base 6.1.  
6.2.3 Quan les organitzacions sindicals no facen la proposta de vocals, en un termini de quinze dies comptadors des de la sol·licitud, els membres del tribunal podran ser directament designats per l'autoritat que convoca.  
6.2.4 El tribunal tindrà la categoria segona de les assenyalades al Decret 200/1985, de 23 de desembre, del Consell de la Generalitat Valenciana, sobre indemnitzacions per raó del servei i l'Ordre de 17 de febrer de 1986 (DOGV de 10 de març de 1986) per la qual desplega l'anterior decret.  
6.2.5 Entre el membres del tribunal cal que hi figuren persones que tinguen una vinculació professional de caràcter fix amb la Conselleria de Sanitat i Consum. Els nomenaments de personal no fix haurà de ser acreditat correctament a l'expedient la causa que els determina.   
6.3 Abstenció i recusació.  
Les persones que formen el tribunal hauran d'abstenir-se i podran ser recusats per les persones interessades quan hi concórreguen les circumstàncies previstes als articles 28 i 29 de la Llei de de Règim Jurídic de les Administracions Públiques i del Procediment Administratiu Comú.  
6.4 Seu del tribunal.  
Als efectes de comunicacions i d'incidències el tribunal tindrà la seu als serveis centrals de la Conselleria de Sanitat i Consum (carrer de Roger de Llúria, 19, 46539 València).  
7. Desplegament de la convocatòria  
L'adjudicació dels llocs de treball convocats en el concurs de trasllats serà feta pel tribunal d'acord amb els barems dels annexos III i IV.  
Vistes les places sol·licitades pels concursants, inclòs el personal de reingrés al servei actiu, sense admetre'n modificacions ni la retirada del concurs i atenent l'ordre de preferència dels llocs sol·licitats i també dels mèrits aportats, el tribunal aprovarà la resolució provisional del concurs que es farà pública als taulers d'anuncis de la seu central de la Conselleria de Sanitat i Consum.  
Les persones interessades tindran un termini de 15 dies comptadors des de la publicació per fer les reclamacions contra la resolució.  
Les reclamacions fetes contra la resolució seran rebutjades o admeses a través de la resolució definitiva, que serà aprovada per l'autoritat que convoca i serà publicada al Diari Oficial de la Generalitat Valenciana. Aquesta publicació servirà de notificació a les persones interessades.  
Les destinacions adjudicades seran irrenunciables.  
Si durant el procés del concurs arriba a coneixement del tribunal que algun dels concursants no té tots els requisits exigits, haurà de requerir-li'n l'acreditació. Si no foren acreditats dins del termini dels 10 dies hàbils següents a la notificació del requeriment, el tribunal en farà una proposta d'exclusió, amb indicació de les inexactituds o falsedats fetes per la persona que concursa, al director general del Servei Valencià de Salut qui, després de les verificacions que crega oportunes, dictarà una resolució motivada excloent l'aspirant del concurs. Aquesta resolució podrà ser impugnada en la forma que estableix la base 10.   
8. Efectes derivats del concurs  
Els concursants que obtinguen plaça hauran de cessar en la que ocupaven dins dels tres dies hàbils següents des de la publicació de la resolució definitiva. Dins dels tres dies hàbils després del cessament s'haurà de prendre possessió del nou lloc de treball si són de la mateixa localitat, en el termini de 15 dies si són de distinta localitat del mateix sector o àrea de salut o en un mes si són de distinta localitat i sector o àrea de salut.  
Si l'adjudicació del lloc de treball suposa el reingrés al servei actiu, el termini per prendre possessió serà d'un mes comptador des de la publicació de la resolució definitiva del concurs.  
Quan ho permeten les necessitats del servei, i a petició de la persona interessada, aquests terminis podran ser prorrogats per un temps no superior a la meitat de la durada inicial.   
Excepte quan la resolució del concurs implique el reingrés al servei actiu, el termini per prendre possessió i si cal, la pròrroga, tindrà la consideració de servei actiu i es percebran els havers a càrrec de la plaça de destinació.  
Quan un concursant no prenga possessió de la plaça dins del termini de possessió o de la pròrroga, s'entendrà que hi renuncia i serà baixa en la categoria com a personal estatutari, excepte que es produïsca per causes suficientment justificades i d'aquesta manera enteses, després de la l'audiència de la persona interessada, per la Direcció General del Servei Valencià de Salut. En aquest cas, es deixarà sense efecte la baixa. La persona interessada s'incorporarà al nou lloc de treball en el moment que desapareguen les causes que impossibilitaren prendre de possessió.  
Els concursants que no obtinguen plaça en aquest concurs es mantindran en la situació i la destinació que ocupaven.  
Els qui ocupen un lloc de treball amb destinació provisional i no obtinguen plaça en aquest concurs de trasllats, sol·licitades totes les places convocades al districte o àrea de salut on ocupava una plaça amb caràcter provisional, podrà optar a obtenir una nova destinació provisional o passarà a la situació d'excedència voluntària.  
Quan no s'hagen demanat totes les places ofertes que corresponen al districte o l'àrea de salut on la persona que reingressa ocupa una plaça amb caràcter provisional, i sense obtenir-ne cap al concurs de trasllats, passarà a la situació administrativa que tenia abans del reingrés provisional.  
Per obtenir el reingrés amb caràcter definitiu i la consegüent propietat de la plaça, caldrà guanyar-la a través del concurs de trasllats.  
9. Publicitat  
Excepte en els casos en què es determine el contrari, les publicacions de les diferents actuacions relacionades amb la convocatòria es faran al taulell d'anuncis de la seu central de la Conselleria de Sanitat i Consum, i es comptaran els diferents terminis des de la data de la diligència d'exposició en l'esmentat tauler d'anuncis. No obstant això, i als efectes exclusius d'informació als concursants, es remetran còpies de les publicacions a les Direccions Territorials de la Conselleria de Sanitat i Consum d'Alacant, Castelló i València i, si cal, a les gerències d'àrees. El tribunal podrà determinar la conveniència d'usar altres mitjans als efectes exclusius d'informació.  
10. Recursos   
Aquesta convocatòria, les seues bases i tots els actes administratius dictats tot executant-la pel director general del Servei Valencià de Salut i que esgoten la via administrativa podran ser impugnats per les persones interessades, després d'haver-ne fet la comunicació preceptiva a la Direcció General del Servei Valencià de Salut, mitjançant la interposició d'un recurs contenciós administratiu davant la sala contenciosa del Tribunal Superior de Justícia de la Comunitat Valenciana en el termini de dos mesos comptadors des de la publicació de l'acte recorregut. Tot això, sense perjudici que s'use qualsevol altre recurs que per al seu dret estime convenient.  
ANNEX II  
Places per al concurs de trasllats de fisioterapeutes  
d'Assistència especialitzada  
àrea 01  
Codi Centre Localitat Places  
12042 Hospital de Vinaròs Vinaròs 2  
àrea 02  
Codi Centre Localitat Places  
12275 Hospital General  
 de Castelló CE Castelló de la Plana 6  
12452 Hospital Gran Via i CE Castelló de la Plana 1  
12033 Hospital La Magdalena Castelló de la Plana 2  
àrea 04  
Codi Centre Localitat Places  
46221 Hospital Clínic  
 Universitari i Ce València 1  
46050 Hospital La Malva-rosa València 1  
àrea 05  
Codi Centre Localitat Places  
46949 Hospital Arnau  
 de Vilanova CE València 1  
46994 CE Burjassot Burjassot 1  
àrea 06  
Codi Centre Localitat Places  
46202 Hospital La Fe i CE València 1  
àrea 11  
Codi Centre Localitat Places  
46473 Hospital Francesc  
 de Borja CE Gandia 1  
àrea 12  
Codi Centre Localitat Places  
03049 Hospital Marina Alta i CE Dénia 1  
àrea 13  
Codi Centre Localitat Places  
46114 Hospital Lluís Alcanyís i CE Xàtiva 1  
àrea 14  
Codi Centre Localitat Places  
03093 Hospital Mare de Déu  
 dels Lliris i CE Alcoi 1  
àrea 15  
Codi Centre Localitat Places  
03184 Hospital la Vila Joiosa i CE La Vila Joiosa 2  
àrea 19  
Codi Centre Localitat Places  
03438 Hospital General d'Elx  
 i CE Elx 1  
àrea 20  
Codi Centre Localitat Places  
03967 Hospital Baix Segura i CE Orihuela 2  
ANNEX III  
Barem de mèrits avaluables en el concurs de trasllats  
per a assistència especialitzada  
1. Per cada mes complet de serveis prestats com a personal estatutari amb nomenament en propietat en la mateixa categoria a què es concursa en institucions sanitàries de la Seguretat Social: 1,00 punts.  
2. Per cada mes complet de serveis reconeguts abans de l'adquisició del lloc de treball en personal com a personal estatutari en la mateixa a què es concursa en institucions sanitàries de la Seguretat Social: 0,50 punts.  
3. Per cada mes complet de serveis prestats amb nomenament en propietat en l'administració pública Sanitària en la mateixa categoria a què es concursa: 0,50 punts.  
5. Per cada mes complet de serveis prestats en l'administració pública que resulten computables a efectes d'antiguitat segons les disposicions vigents: 0,15 punts.  
Per a aplicar aquest barem es tindrà en compte:  
A) El temps treballat en un lloc de treball per millora d'ocupació es comptarà com a ocupat en la categoria efectivament ocupada.  
B) Si hi hagués igualtat en la puntuació total es resoldrà a favor de l'aspirant amb major puntuació en l'apartat I del barem.  
C) Si continués la igualtat es seguirà la mateixa pauta respecte als apartats II i II si calgués i en aquest mateix ordre.  
D) Si es mantingués la igualtat s'adjudicarà el lloc de treball a l'aspirant de major edat.  
E) Un mateix període de temps no podrà ser objecte d'avaluació per més d'un dels apartats anteriors.  
ANNEX IV  
Barem de mèrits per coneixement de valencià  
El coneixement del valencià es valorarà d'acord amb la possessió del corresponent certificat lliurat o homologat per la Junta Qualificadora de Coneixements del valencià:  
1. Certificat de coneixement orals: 0,5  
2. Certificat de grau elemental: 1  
3. Certificat de grau mitjà: 1,5  
4. Certificat de grau superior: 2  
No s'avaluarà el certificat imprescindible per la consecució d'altre nivell superior que s'al·legue com a mèrit.